Forrest Gump

"Forrest Gump" on 1994. aastal linastunud USA mängufilm, draamakomöödia. See põhineb Winston Groomi samanimelisel 1986. aastal ilmunud romaanil. Filmi lavastas Robert Zemeckis. Peaosi mängivad Tom Hanks, Robin Wright, Gary Sinise, Mykelti Williamson ja Sally Field.

Film räägib kohtlasest, ent heasüdamlikust ja sportlikult andekast noormehest Forrest Gumpist, kes hoolimata vaimsele puudele saavutab elus edu ja õnne.

Filmi võtted toimusid 1993. aasta lõpus peamiselt Georgia, Põhja-Carolina ja Lõuna-Carolina osariigis. Esinäitleja asetamiseks arhiveeritud filmimaterjali kasutati ulatuslikult arvutigraafikat. Filmis kasutati mitmest aastakümnest pärit laule, mis täpsustasid ekraanil kujutatud perioodi. Filmimuusikaalbumit müüdi maailmas üle 12 miljoni eksemplari.

Film esilinastus USA-s 6. juulil 1994. "Forrest Gump" oli sel aastal piletitulult teine film maailmas ja Paramount Picturesi esimene edukas film pärast stuudio müümist Viacomile. Film teenis kokku piletitulu üle 677 miljoni dollari. 1995. aastal pälvis film kokku kuus Oscarit parima filmi, lavastaja, näitleja, mugandatud stsenaariumi ja filmimontaaži ning parimate eriefektide eest. Lisaks võitis film muidki auhindu, näiteks kolm Kuldgloobust. 

2011. aastal tunnistati film kultuuriliselt oluliseks ning võeti USA Kongressi raamatukogu National Film Registrysse.

pisi|Filmi logo
 Sisu 
Tegemist on eelmise sajandi USA mõneti valitud ajaloolisesse sündmustikku (välditi mustanahaliste kodanikuõiguse eest võitlemise lugu) paigutatud magusavõitu, ent südamliku, tänapäevastatud muinaslooga Ullikese („Ma võin ju olla rumal aga ma tean mis on armastus.”) eluaegsest armastusest oma Printsessi vastu.

Printsessi isa on sõlminud lepingu Kurivaimuga (alkoholism). Printsess vallandab kooliaegu tagakiusatud Ullikese anded („Jookse Forrest, jookse!”), kuid Kurivaim röövib Printsessi enesele (vabaarmastus, kuulsusejanu, selleaegne lääne noorte „kultuurirevolutsioon”, narkomaania, …). Printsessi isa on sõlminud lepingu Kurivaimuga (alkoholism). Printsess vallandab kooliaegu tagakiusatud Ullikese anded („Jookse Forrest, jookse!”), kuid Kurivaim röövib Printsessi enesele (vabaarmastus, kuulsusejanu, selleaegne lääne noorte „kultuurirevolutsioon”, narkomaania, …). Teeleasunud Ullikesel (Vietnami sõda, …) õnnestub tänu oma heatahtlikkusele teel sõpru ja abi leida, armsam vabastada ning pärast tagasipöördumist ja raske ülesande lahendamist (üle kolme aasta kestnud jooks läbi Ameerika) tuua ta tagasi Koju.

Filmi sõlmituse vahemiku ühes episoodis istuvad need kaks last, kaks elu heidikut, nagu kaks kääbikut („Sõrmuste isandast”), oma suure tamme oksal ja vaatavad päikeseloojangut. Selle tamme alla Forrest Jenny pärast ta surma ta ka matab. Film algab ja lõpeb justkui inglitiivast pärineva suleebeme hõljumisega. (Seda kujundit on tõlgendatud mitmeti. Rääkides oma lugu, lausub Forrest Jennyga esimese kohtumise kohta: "... ta oli nagu ingel.") Goethe (inglikoori) sõnul „Fausti” lõpust: „Kõik muinasloolik on, võrdpilt vaid ajalik, …”

Filmi alguses langeb bussipeatuses istuva Forrest Gumpi jalge ette linnusulg. Ta võtab sule üles ja paneb selle raamatu vahele. Mõne aja pärast istub Gumpi kõrvale üks naine, kellele ta pakub šokolaadi ja hakkab jutustama oma elust. Gumpi jutustuse jooksul on tal mitmeid kuulajaid, kes suhtuvad temasse erinevalt.

Gump alustab jutustust lapsepõlvest. Ta kasvas üles emaga, kes ei lasknud end heidutada asjaoludest, et Forrest pidi nõrkade jalgade tõttu kandma ortoosi ning et madala IQ tõttu ei tahetud teda esiti kooli vastu võtta. Esimesel koolipäeval sai Forrest tuttavaks Jenny Curraniga, kellest sai tema lähedane sõber.

Kooli ajal, kui Forrest ortoosist vabanes, avastas ta, et ta suudab väga kiiresti joosta. Seetõttu võeti ta pärast keskkooli lõpetamist kõrgkooli vastu Ameerika jalgpalli stipendiumiga. Pärast kõrgkooli lõpetamist algas Vietnami sõda ja Forrest astus sõjaväkke, kus ta tutvus Bubba Bluega. Pärast väljaõppe lõpetamist saadeti Forrest koos Bubbaga Vietnami, kus nende käsundusohvitseriks sai leitnant Dan.

Bubba sai lahingus surma ning Dan kaotas mõlemad jalad. Ehkki Forrestil õnnestus päästa leitnant Dani elu, oli too Forresti peale pahane, sest tema suguvõsas oli saanud tavaks surra lahinguväljal, Dan on aga terveks eluks sandistatud. Haiglas taastudes avastas Forrest enese jaoks lauatennise. Temast sai rahvuslikul tasemel lauatennisist ning ta osales Hiinas ühel turniiril. Lõpuks vabastati Forrest armeest ning ta suundus Washingtoni, kus talle anti medal teenete eest Vietnami sõjas. Seal kohtus ta ühel sõjavastasel kogunemisel taas Jennyga, kes osales hipiliikumises.

Forrest läks Bubba kodulinna, ostis krevetilaeva ning pani sellele nimeks Jenny. Leitnant Dan tuli laevale tüürimeheks töötama ning nad hakkasid krevette püüdma. Algul ei olnud nende äri edukas, ent kui orkaan hävitas Louisiana osariigis kõik paadid peale nende oma, suurenes Forresti ja leitnant Dani krevetisaak ja nad said väga rikkaks. Forrest sai teada, et ta ema oli väga haige, ning veetis tolle viimased elupäevad temaga.

Mõned aastad hiljem saabus Jenny ühel õhtul Forresti ukse taha ning nad elasid mõnda aega koos. Forrest tegi talle abieluettepaneku, kuid Jenny keeldus ja lahkus. Seejärel otsustas Forrest jooksma minna ja ta jooksis mitu korda Ameerika Ühendriikide läänekaldalt idakaldale ja tagasi.

Forrest lõpetab oma eluloo jutustamise ja ütleb kõrvalistujale, et on saanud Jennylt kutse ja sõidab teda külastama. Kohale jõudes saab ta teada, et tal on Jennyga poeg Forrest Junior, kes on oma klassi targemate seas. Jenny räägib Forrestile, et tal on ravimatu haigus, ning filmi lõpuks ta sureb selle kätte. Film lõpeb stseeniga, kus Forrest saadab oma poja esimesel koolipäeval teele sõnadega: "Ma armastan sind." "Mina armastan sind ka, isa", vastab poeg. Stseeni lõpus hõljub bussipeatusesse istunud Forrest Gumpi jalge ette raamatust, nad vaatasid seda koos pojaga, varem väljapudenenud  suleebe tuules taeva. 

 Osades 
pisi|150px|Tom Hanks filmi võtetel
 Tom Hanks – Forrest Gump, keskmisest madalama intelligentsusega, aga optimistlik ja heatahtlik mees. Ta on kiindunud oma emasse ja Jennysse. Iseloomuomaduste ja sportliku andekuse tõttu saab ta elu jooksul osa paljudest sündmustest, mis muudavad nii tema kui ka teiste inimeste suhtumist elusse.
 Sally Field – proua Gump, Forresti ema, kes armastab oma poega ja soovib näha teda edukana.
 Robin Wright – Jenny Curran, Forresti lapsepõlvesõber. Täiskasvanueas kohtus ta mitmel korral Forrestiga, kord hipina, kord striptiisiklubi töötajana või lõbutüdrukuna. Lõpuks Forrest ja Jenny abielluvad ning saavad lapse Forrest Junior. Jenny sureb filmi lõpus tundmatu haiguse kätte.
 MyKelti Williamson – Benjamin Buford Blue, Forresti sõber sõjaväes. Bubba peres oli mitu põlvkonda krevetilaevnikke ja Bubba soovis seda traditsiooni jätkata. Bubba sai küll lahingus surma, ent Forrest jätkas Bubba unistust ning soetas omale krevetipüügilaeva.
 Gary Sinise – leitnant Dan Taylor, Bubba ja Forresti Vietnami sõjasalga leitnant. Forrest päästab ta surmast, ent leitnant Dan kaotab mõlemad jalad. Ta langeb depressiooni, kuna tema perekonna traditsiooniks on surra lahinguväljal, tema seda aga enam teha ei saa. Forrest kutsub ta töötama oma krevetilaevale, kus nad koos raha teenivad. Leitnant Dan investeerib kogu nende raha Apple'i aktsiatesse, mille tagajärjel mõlemad rikastuvad. Ta andestab Forrestile ning soetab jalaproteesid, samuti naaseb tema elutahe.
 Haley Joel Osment – Forrest Junior, Forresti ja Jenny poeg.

 Piletikassa 
"Forrest Gumpi" eelarve oli 55 miljonit USA dollarit. Film esilinastus 6. juulil 1994. Avanädalal näidati "Forrest Gumpi" 1595 kinos üle maailma ja see tõi sisse 24 450 602 dollarit. Kokku näidati filmi 2365 kinos ja see tõi üle maailma sisse 677 945 399 dollarit. 1994. aasta lõpuks oli "Forrest Gump" Kanada ja Ameerika suurima kassatuluga filmide edetabelis neljandal kohal. Kuid suurtele tuludele vaatamata oli film tuntud kui "edukas ebaõnnestumine" - levitajate ja esindajate kõrgete tasude tõttu ulatusid Paramounti "kahjud" 62 miljoni dollarini, pannes selle juhid mõistma paremate tehingute tegemise vajalikkust. Seda on seostatud ka Hollywoodi raamatupidamisega, kus kulusid suurendatakse, et minimeerida kasumi jagamist. 

Winston Groomile maksti tema romaani "Forrest Gump" stsenaariumiõiguste eest 350 000 dollarit ja temaga sõlmiti leping 3% osa saamiseks filmi puhaskasumist. Paramount ja filmi produtsendid ei maksnud talle aga seda protsenti, kasutades Hollywoodi raamatupidamist, et näidata, et kassahitt hoopis kaotas raha. Tom Hanks aga sõlmis palga asemel lepingu protsendilise osaga filmi brutotuludest ning tema ja režissöör Zemeckis said kumbki 40 miljonit dollarit. 

 Auhinnad 
"Forrest Gump" oli nomineeritud 1994. aastal 13 Oscarile, millest see võitis kuus: parima filmi, parima peaosatäitja (Tom Hanks), parima režissööri, parima mugandatud stsenaariumi, parimate eriefektide ja parima filmimontaaži kategoorias.

"Forrest Gump" võitis 1995. aastal kolm Kuldgloobust: parima režissööritöö, parima draamafilmi ja draamafilmi parima osatäitja auhinna.

"Forrest Gump" võitis 1995. aastal BAFTA auhinna parimate eriefektide eest.

 Viited 

 Välislingid 


Kategooria:Ameerika Ühendriikide filmid
Kategooria:1994. aasta filmid